ทูตไทยประจำ “นิวซีแลนด์” แจงปมบัตรเลือกตั้งถึงไทยไม่ทัน-ชี้การจัดส่งอยู่เหนือการควบคุม
ทูตไทยประจำ "นิวซีแลนด์" แจงปมบัตรเลือกตั้งถึงไทยไม่ทัน-ชี้การจัดส่งอยู่เหนือการควบคุม
25 มี.ค. 2562

ผู้สื่อข่าวรายงานว่า วันนี้ (25 มี.ค.62) สถานเอกอัครราชทูต ณ กรุงเวลลิงตัน ประเทศนิวซีแลนด์ ออกประกาศเรื่องซองบัตรเลือกตั้งของผู้ใช้สิทธิเลือกตั้งในนิวซีแลนด์ถึงประเทศไทยล่าช้ากว่ากำหนด ระบุว่า ตามที่ปรากฏว่าซองบัตรเลือกตั้งของผู้ใช้สิทธิเลือกตั้งในนิวซีแลนด์ถึงประเทศไทยล่าช้ากว่ากำหนด สถานเอกอัครราชทูต ณ กรุงเวลลิงตัน
โดยขอชี้แจงว่าสถานเอกอัครราชทูตฯ เข้าใจความรู้สึกของผู้ใช้สิทธิเลือกตั้งทุกคน และรู้สึกผิดหวังรวมทั้งเสียใจอย่างยิ่งต่อกรณีที่เสียงของผู้มีสิทธิเลือกตั้งและพวกเราในนิวซีแลนด์อาจไม่สะท้อนออกมาในผลการเลือกตั้งครั้งนี้ ทั้งที่พวกเราทุกคนพร้อมทั้งอาสาสมัครช่วยเหลืองานเลือกตั้งได้ร่วมเตรียมการและร่วมแรงรวมใจจัดการเลือกตั้งครั้งนี้มานานกว่า 2 เดือน โดยหวังที่จะให้การเลือกตั้งนอกราชอาณาจักรในนิวซีแลนด์เป็นไปด้วยความราบรื่นและเรียบร้อย
ทั้งนี้สถานเอกอัครราชทูตฯ ได้จัดการเลือกตั้งนอกราชอาณาจักรในนิวซีแลนด์ระหว่างวันที่ 4-16 มีนาคม 2562 โดยได้ดำเนินการครบทั้ง 3 วิธี ได้แก่ 1.วิธีคูหาที่สถานเอกอัครราชทูตฯ 2.วิธีไปรษณีย์ และ 3.วิธีคูหาเคลื่อนที่ (วิธีอื่น) ที่นครโอ๊คแลนด์และที่เมืองเบลนไฮม์ เพื่ออำนวยความสะดวกให้ผู้มีสิทธิลงคะแนนเสียงให้ได้มากที่สุด โดยผู้ที่ลงทะเบียนมีทั้งหมด 1,862 คน และมีผู้ที่ใช้สิทธิเลือกตั้งรวม 1,542 คน หรือเท่ากับร้อยละ 82.81
โดยสถานเอกอัครราชทูตฯ ได้จัดการเลือกตั้งที่เมืองเบลนไฮม์เมื่อวันเสาร์ที่ 16 มีนาคม 2562 เป็นแห่งสุดท้าย และได้ดำเนินการคัดแยกซองบัตรเลือกตั้งจนแล้วเสร็จในวันอาทิตย์ที่ 17 มีนาคม 2562 จึงได้ส่งซองบัตรเลือกตั้งออกจากกรุงเวลลิงตันในวันจันทร์ที่ 18 มีนาคม 2562 โดยการขนส่งทางอากาศ (Air Cargo) ซึ่งมีกำหนดถึงประเทศไทยในวันอังคารที่ 19 มีนาคม 2562 กระบวนการในการจัดส่งนี้อยู่เหนือการควบคุมของสถานเอกอัครราชทูตฯ
ทั้งนี้ขอขอบคุณคนไทยในนิวซีแลนด์ที่มีความตื่นตัวและออกมาลงคะแนน พร้อมทั้งขอขอบคุณอาสาสมัครทุกคนที่ช่วยเหลืองานเลือกตั้งครั้งนี้อย่างเต็มกำลัง ขอยืนยันว่าผู้ลงทะเบียนและใช้สิทธิเลือกตั้งที่นิวซีแลนด์ในครั้งนี้ถือว่าได้ใช้สิทธิในการเลือกตั้งของตัวเองแล้ว
